**A CUBELLES NO TENIM DINERS PER UNA LLAR D´INFANTS PERÒ SÍ EN TENIM PER FESTETES**

Segurament no sóc l´únic que pensa que la nostra vila ha de ser un dels municipis de Catalunya on hi han més celebracions i esdeveniments del calendari anual, a Cubelles ho celebrem tot.

A mi em recorda molt al “pa i circ” dels antics romans, una tècnica per tenir entretinguda a la població i mantenir-la allunyada de la realitat social i política.

Que ningú em malinterpreti ,això no és una crítica a la festa, això és una crítica a la prioritat que se li dona als recursos econòmics del nostre Ajuntament, a com gestionen els diners que reben dels nostres impostos; per cert ¿heu notat a les vostres butxaques la pujada d´un 10%? Jo sí, i moltes persones amb sous o pensions precàries de la nostra vila molt més; una pujada indiscriminada sense tenir en compte la realitat social i econòmica de Cubelles.

Segur que com a prioritari us ve al cap igual que a mi infinitat de temes, voreres, carrers, neteja, enllumenat, urbanitzacions, creació de treball, habitatge social, etc...a la nostra vila tenim un bon ventall per escollir, però em vull centrar en l´educació dels més petits.

Retornant al titular d´aquest article, us parlaré de la llar d´infants l´Estel, m´entristeix i m´indigna que el govern de Cubelles hagi pres la decisió de tancar-la, no ho entenc. L´argument dels polítics del govern per defensar la seva clausura dient que la Llar és deficitària, de que ha baixat la natalitat, de que per millorar la gestió s´ha de fusionar amb l´altra Llar,etc...no té cap sentit. En primer lloc, penso que un servei públic no s´ha d´entendre com un negoci, tampoc parlo de malbaratar els diners, però pocs serveis públics no són deficitaris, ja que es paguen via impostos, com per exemple escoles, hospitals, biblioteques,etc. Tot i això, a vegades aquest concepte es barreja, i més a Cubelles, on la major part dels serveis públics que hauria de gestionar el nostre ajuntament estan externalitzats, entre ells les llars d´infants.

Qui em coneix, sap que sóc un ferm defensor de les municipalitzacions, penso que els serveis públics han d´estar gestionats per ens o entitats públiques; però com sempre dic, amb seny i sense llençar els diners. Òbviament només amb la gestió pública es pot garantir que el servei públic funcioni amb criteris socials i d´interès general, i no exclusivament amb criteris estrictament econòmics i mercantils, ningú pot negar que una empresa pròpiament dita es crea per a guanyar calers. Això sí, la gestió pública d´un servei funciona sempre i quan el criteri ideològic del polític de torn estigui per aquesta feina i vulgui treballar-ho, si no és així serà un fracàs.

Continuant amb la llar d´infants l´Estel, el tancament respon més a un concepte polític e ideològic que no econòmic, ¿per què argumento això?

Molt fàcil; **primer:** el dèficit de la llar és de 40.000 euros, això col·loquialment parlant són un parell de festetes, un exemple, només la contractació de l´orquestra que tocarà el 15 d´agost a la tarda ens ha costat 13 mil euros; **segon:** tenim un superàvit a les arques municipals de més d´un milió d´euros, això vol dir que diners hi han per eixugar el dèficit; **tercer:** el tancament de la llar estava premeditat, fa uns anys que no els hi deixaven matricular infants de P0, òbviament les persones que tenien la necessitat de matricular als infants d´aquesta franja d´edat es van desplaçar a d´altres llars i ja no van canviar; **quart:** sí, és cert que la natalitat baixa, però la llar d´infants privada de la nostra vila està a tope, o sigui que alguna cosa no es fa bé, no es treballa suficient per a que les llars públiques siguin més atractives; i **cinquè:** a l´empresa que gestiona les llars públiques de Cubelles ja l´hi va bé fusionar-les, minimitza recursos, elimina llocs de treball i augmenta beneficis.

Tot plegat no vull acabar sense solidaritzar-me i donar tot el meu recolzament a l´Ampa i a les treballadores de la llar d´infants l´Estel, estan fent una feina increïble, i no es rendeixen davant les adversitats, reivindicant dia darrere dia el treball que fan i el seu posicionament frontal al tancament d´aquest servei educatiu. Sou tot un exemple!

Dani Pérez,

Regidor de Guanyem Cubelles